

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rūpniecības iela 23, Rīga, LV-1045, tālr. 67084200, e-pasts: [ap@vvd.gov.lv](mailto:ap@vvd.gov.lv), [www.vvd.gov.lv](http://www.vvd.gov.lv)

Rīga, 15.07.2025.

**Paredzētās darbības ietekmes sākotnējais izvērtējums Nr. AP25SI0120**

*Ietekmes sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Ietekmes sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā “Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja ietekmes sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.*

1. **Paredzētās darbības ierosinātājs (t.sk., reģistrācijas numurs un adrese):**

SIA “CHAROEN”, reģistrācijas Nr. 40003885159, juridiskā adrese: Ziedleju iela 6, Mārupe, Mārupes nov., Latvija, LV-2167, e-pasta adrese: *siacharoen@inbox.lv.*

1. **Paredzētās darbības nosaukums:**

Derīgo izrakteņu ieguve smilts atradnē “Sēnītes 2025” 6,13 ha platībā.

1. **Paredzētās darbības norises vieta:**

Nekustamais īpašums “Sēnītes” ar kadastra numuru 80800030520 (zemes vienība ar kadastra apzīmējumu 80800030824), Olaines pagasts, Olaines novads.

1. **Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:**

Valsts vides dienests (turpmāk – Dienests) 14.05.2025. saņēma SIA “CHAROEN” pilnvarotās personas sabiedrības ar ierobežotu atbildību “Vides eksperti” (turpmāk – Iesniedzēja) iesniegumu un 10.06.2025. iesniegto papildinformāciju (turpmāk – iesniegums) ietekmes sākotnējā izvērtējuma veikšanai derīgo izrakteņu ieguvei smilts atradnē “Sēnītes 2025” 6,13 ha platībā (turpmāk – paredzētā darbība), kas atrodas nekustamajā īpašumā “Sēnītes” ar kadastra   
Nr. 80800030520 (zemes vienība ar kadastra apzīmējumu 80800030824), Olaines pagastā, Olaines novadā (turpmāk – Norises vieta).

Smilts atradnes “Sēnītes 2025” (turpmāk arī Atradne) 6,13 ha platībā ar VSIA “Latvijas Vides, ģeoloģijas un meteoroloģijas centrs” (turpmāk – LVĢMC) Derīgo izrakteņu krājumu akceptēšanas komisijas 03.04.2025. sēdes protokolu Nr. 33 ir akceptēti N kategorijas derīgo izrakteņu (smilts) krājumi 535,00 tūkst. m3 apmērā, no tiem 500,57 tūkst. m3 atrodas zem gruntsūdens līmeņa.

Atbilstoši iesniegumam Atradnē tiek plānota derīgo izrakteņu ieguve atklātā karjerā. Pirms derīgo izrakteņu (smilts) izstrādes tiek paredzēta pakāpeniska augsnes un pārējās segkārtas noņemšana. Noņemšanas darbos plānots izmantot ekskavatoru, frontālo iekrāvēju un pašizgāzēju. Noņemtā augsne un segkārtas materiāls tiks novietots gar atradnes D un R malu, lai samazinātu putekļu un trokšņu emisijas, kā arī aizsegtu skatu uz atradni un pagaidu krautnēs uz rietumiem no atradnes nekustamajā īpašumā “Sēnītes”. Segkārta tiks izmantota arī atradnes rekultivācijas veikšanai (krastu līdzināšanai) un realizācijai.

Paredzētājā darbībā smilts ieguvē tiks izmantota ekskavācijas metode un mitrās smilts izsūknēšana, ņemot vērā izstrādes dziļumu un gruntsūdens līmeni. Sākotnēji tiks izmantots ekskavators, lai būtu iespējama hidropneimatiskās iekārtas (zemessūcēja) iegremdēšana, kas turpmāk veiks plānotos ieguves darbus zem gruntsūdens līmeņa. Izsūknētais materiāls tiks novietots atūdeņošanas krautnēs, lieko ūdeni novadot atpakaļ izstrādes vietā, lai mazinātu ietekmi uz īslaicīgām ūdens līmeņa izmaiņām. Atūdeņotais materiāls tiks iekrauts pašizgāzējos ar frontālo iekrāvēju vai ekskavatoru, lai to transportētu. Smilts materiāls netiks apstrādāts.

Atradnes tehniskā nodrošinājuma laukumā (tiek paredzēts uz rietumiem no atradnes nekustamajā īpašumā “Sēnītes”), nepieciešamības gadījumā tiks izvietoti mobilie personāla vagoniņi, pārvietojama biotualete, atkritumu konteineri. Paredzēta ir arī sorbenta glabātuve, lai nodrošinātu tehnikas drošību un savlaicīgi reaģētu uz iespējamiem piesārņojumiem. Atradnē nav paredzēta pastāvīgu būvju izveide.

Saskaņā ar iesniegumu sākotnēji paredzēts veikt ieguvi paralēli atradnē “Sēnītes 2025” un arī blakus esošajā SIA “CHAROEN” piederošā īpašumā “Jaunsēnītes” atradnē “Sēnītes”, kopējam ieguves apjomam sasniedzot līdz 120 000 m3/gadā. Pēc smilts izstrādes atradnē “Sēnītes” paredzēto apjomu turpinātu iegūtu vienā atradnē – “Sēnītes 2025”. Atradnēs “Sēnītes” un “Sēnītes 2025” plānots iegūt līdz 120 000 m3 gadā derīgo izrakteņu. Plānotais atradnes “Sēnītes 2025” izstrādes laiks ir aptuveni 8 gadi, apjoms diennaktī, sezonā ir atkarīgs no materiāla pieprasījuma. Darba laiks uzņēmumā ir no pirmdienas līdz sestdienai (8:00 – 18:00). Lielāks pieprasījums ir novērojams vasaras sezonā, kad darba laiks varētu nedaudz pagarināties. Ziemas periodā ieguve ir atkarīga no sasaluma apstākļiem un sniega segas.

Attēls, kurā ir ekrānuzņēmums, karte, teksts

Mākslīgā intelekta ģenerētais saturs var būt nepareizs.

1. attēls. Paredzētais transportēšanas ceļš no atradnes “Sēnītes 2025”

Degvielas uzpildei tiks nodrošināta cietā pamatne, lai nepieļautu augsnes piesārņojuma rašanos. Tāpat arī tuvumā tiks novietoti absorbentu krājumi, gadījumos ja notiek degvielas nopilējumi. Radušies bīstamie atkritumi tiks savākti atbilstoši marķētā konteinerā, un nodoti komersantam ar kuru ir noslēgts līgums par attiecīgo pakalpojumu, un kuri ir saņēmuši atbilstošu atkritumu apsaimniekošanas atļauju.

Atradnes “Sēnītes 2025” plānotais rekultivācijas veids ir ūdenstilpe.

Izvērtējot iepriekš minēto Dienests secina, ka paredzētā darbība atbilst likuma “Par ietekmes uz vidi novērtējumu” 3.2 panta pirmās daļas 1) punktam *šā likuma 2.pielikumā minētajām paredzētajām darbībām* un 4) punktam *vairākām līdzīgām paredzētajām darbībām, kuras ietekmē vienu un to pašu teritoriju un kuru izmaiņu rezultātā summāri tiks sasniegtas šā likuma 1. vai 2. pielikumā minētās robežvērtības* un 2. pielikuma 2. punkta 1) apakšpunktam: *derīgo izrakteņu ieguve 5 hektāru vai lielākā platībā,* līdz ar to tai ir jāveic ietekmes sākotnējais izvērtējums.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Paredzētās darbības ietekmes sākotnējais izvērtējums veikts, pamatojoties uz likuma “Par ietekmes uz vidi novērtējumu” 3.2 panta pirmās daļas 1) un 4) punktu un MK 13.01.2015.  noteikumu Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Likuma “Par ietekmes uz vidi novērtējumu” 8. panta pirmā daļa nosaka, ka piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ierosinātājs nav iesniedzis paredzētās darbības divus iespējamos variantus, tādējādi Valsts vides dienests kā otro alternatīvo risinājumu pieņem variantu, ka paredzētā darbība netiks īstenota.

Sākotnējā ietekmes izvērtējuma ietvaros tika identificētas potenciāli būtiskākās ietekmes, kas ir saistītas ar likuma “Par ietekmes uz vidi novērtējumu” 11. panta pirmās daļas 3) punktu: *dabas resursu, jo īpaši zemes dzīļu, augsnes, ūdens un bioloģiskās daudzveidības izmantošanu*, otrās daļas 2) punktu: *attiecīgajā teritorijā esošo dabas resursu [tostarp augsnes, zemes dzīļu, ūdens un bioloģiskās daudzveidības (īpaši ņemot vērā aizsargājamās sugas, to dzīvotnes, īpaši aizsargājamos un Eiropas Savienības nozīmes biotopus)] relatīvais daudzums, pieejamība un pietiekamība, kvalitāte un atjaunošanas iespējas*, 3) punkta a) apakšpunktu: *dabiskās vides absorbcijas spēja, kas vērtējama, pievēršot īpašu uzmanību virszemes ūdensobjektu aizsargjoslām un upju grīvām,* ņemot vērā trešās daļas 1) punktu: *ietekmes apjomu un telpisko izplatību (iespējamai ietekmei pakļautās teritorijas lielumu un pakļauto iedzīvotāju skaitu)*.

Derīgo izrakteņu ieguve pēc būtības būs saistīta ar ilgstošu neatjaunojamo zemes dzīļu resursu ieguvi, tomēr ietekme būs lokālā mēroga, jo smilts krājumi Latvijā ir plaši izplatīti, turklāt iegūtais materiāls var tikt izmantots autoceļu būvniecībai un uzturēšanai, ceļa drenējošā slāņa izbūvei, būvniecībā kā betona sastāvdaļa vai pamatu izbūvē, uzbērumu veidošanai un citiem mērķiem. Uzstādītos pagaidu infrastruktūras objektus teritorijā pēc darbības beigšanas aizvedīs prom.

Paredzētās darbības vieta atrodas ciema Grēnes teritorijā (skat. 1. att.). Tuvākā viensēta *“Vectīreļi 58”* atrodas aptuveni 250 m attālumā no Atradnes. Līdz ar to tuvējās mājas iedzīvotāji var izjust diskomfortu, ko var radīt *putekļi* un *pastiprināts troksnis*, gan no intensīvas transporta kustības, gan no veiktās ieguves, tā kā tehnikai un transportam (it sevišķi braucot atpakaļgaitā) ir raksturīgs troksnis un vibrācijas pēc būtības. Ieguves vietas sagatavošana ekspluatācijai var radīt īslaicīgu potenciālu piesārņojuma līmeņa palielināšanos, taču, ņemot vērā ietekmes ilgumu, to atsevišķi nevērtē. Savukārt, lai mazinātu potenciālo piesārņojuma līmeņa palielinājumu ekspluatācijas laikā, paredzētās darbības Ierosinātāja plāno gar Atradnes D un R malu izvietot segkārtas/augsnes krautnes trokšņu un putekļu emisiju mazināšanai. Emisijas no ieguves procesiem Atradnes teritorijā un transportēšanas pa grants ceļiem radītā ietekme ir vērtējama, kā lokāla, un var radīt būtisku ietekmi uz gaisa kvalitāti tikai tiešā ieguves laukuma un transportēšanas ceļu tuvumā. *Ņemot vērā, ka Atradnes teritorijā nav paredzēta materiāla apstrāde, kā arī Ierosinātāja paredz pasākumus negatīvās ietekmes mazināšanai, Dienesta ieskatā ietekmes attiecībā uz derīgo izrakteņu ieguves vietai tuvējām mājām ir pārvaldāmas, izvirzot atbilstošus nosacījumus tehniskajos noteikumos.*

A map of a city

Description automatically generated

Atradnes “Sēnītes 2025” atrašanās vieta


1. attēls. Atradnes “Sēnītes 2025” atrašanās vieta.

*Derīgo izrakteņu ieguvējam jānodrošina sagatavošanas darbu laikā noņemtā augsnes/ segkārtas uzglabāšanu krautnēs gar Atradnes perimetru, kas papildus kalpos par aizsargvalni trokšņu un putekļu emisiju mazināšanai (izveidotās krautnes Atradnes R un D malā saglabājot līdz derīgo izrakteņu ieguves beigām).* *Vienlaikus norādām, ka darbība ir pieļaujama tikai darba dienās.*

*Dienests norāda, ka derīgo izrakteņu ieguvi Atradnē un iegūtā materiāla transportēšana no Atradnes teritorijas jāplāno tādā veidā, kas neradītu trokšņu normatīvu pārsniegumus tuvākajās mājsaimniecībās. Derīgo izrakteņu ieguvei, apstrādei un transportēšanai jāizmanto tehnika un iekārtas, kas atbilst Ministru kabineta 2002. gada 23. aprīļa noteikumu Nr. 163 “Par trokšņa emisiju no iekārtām, kuras izmanto ārpus telpām” prasībām, un darbības laikā jānodrošina, lai trokšņu līmenis nepārsniedz noteiktos (pieļaujamos) vides trokšņa robežlielumus, kas noteikti Ministru kabineta 2014. gada 7. janvāra noteikumu Nr. 16 “Trokšņa novērtēšanas un pārvaldības kārtība” (turpmāk – MK noteikumi Nr. 16) 2. pielikumā*.

*Dienesta ieskatā Ierosinātājai būtu jānodrošina informācijas (kontakttālruni, e-pastu u.c.), kur vērsties, lai ziņotu par putēšanu, gaisa kvalitāti un/vai trokšņa pārsniegumiem saņemot tādu ziņojumu, veikt korektīvas darbības, ja tādas ir nepieciešamas; visu saņemto sūdzību reģistrēšana par gaisa kvalitāti un/vai troksni, identificējot to cēloņus un īstenojot korektīvas darbības; visu ārkārtas situāciju reģistrēšana, kas rada pastiprinātu putēšanu un/vai gaisa piesārņojumu, identificējot to cēloņus un īstenojot korektīvas darbības.*

Atbilstoši Olaines novada teritorijas plānojuma (redakcija 4.2.)[[1]](#footnote-1) (turpmāk – Teritorijas plānojums) funkcionālā zonējuma kartei paredzētās darbības vietā ir noteikta *Rūpnieciskas apbūves teritorijas (R1)* funkcionālā zona (skat. 2. att.). Saskaņā ar Teritorijas plānojuma Teritorijas izmantošanas un apbūves noteikumu (turpmāk – TIAN) 352. punktu derīgo izrakteņu ieguve ir noteikta kā viens no *Rūpnieciskas apbūves teritorijas (R1)* galvenajiem izmantošanas veidiem. Ņemot vērā minēto, Dienests secina, ka paredzētā darbība atbilst spēkā esošajam Teritorijas plānojumam.




2. attēls. Atradnes izvietojums atbilstoši teritorijas funkcionālajam zonējumam.

Atbilstoši TIAN 366. punktam derīgo izrakteņu ieguve Rūpnieciskas apbūves teritorijas (R1) zonējumā *atļauta normatīvajos aktos noteiktajā kārtībā, papildus ievērojot 3.5.3. nodaļas noteikumus*. TIAN 3.5.3. nodaļas 75. punkts paredz, ka derīgo izrakteņu ieguves vietas nav atļautas: *75.1. apakšpunkts:* tuvāk par 200 m no esošas dzīvojamās vai publiskās apbūves ēkas, izņemot gadījumu, ja saņemts nekustamā īpašuma, kas atrodas noteiktajā attālumā, īpašnieka vai tiesiskā valdītāja rakstveida saskaņojums; *75.2. apakšpunkts:* tuvāk par 50 m no zemes vienības robežas, izņemot, ja saņemts zemes vienības īpašnieka vai tiesiskā valdītāja rakstveida saskaņojums. *Ņemot vērā minēto, Dienests norāda, ka derīgo izrakteņu ieguve nav atļauta tuvāk par 200 m no esošas dzīvojamās vai publiskās apbūves ēkām un tuvāk par 50 m no zemes vienības robežas bez attiecīga saskaņojuma saņemšanas.*

Vienlaikus Norises vieta atrodas 15 km zonā ap VAS “Starptautiskā lidosta Rīga” kontrolpunktu. Saskaņā ar likuma “Par aviāciju” 41. panta 8. punktu: *papildus citu normatīvo aktu prasību izpildei saņemama Civilās aviācijas aģentūras atļauja būvēt, ierīkot un izvietot šādus gaisa kuģu lidojumu drošumam potenciāli bīstamus objektus, kuri veicina vai var veicināt putnu masveidīgu pulcēšanos (pastāvīgs barības avots un ligzdošanas vietas), — 15 kilometru rādiusā no lidlauka kontrolpunkta*. Atbilstoši iesniegumam Atradne pēc izstrādes pabeigšanas tiks rekultivēta par ūdenstilpi. Ņemot vērā minēto, paredzētās darbības veikšanai jāsaņem VAS “Civilās aviācijas aģentūra” atļauja. Vienlaikus Dienests secina, ka izveidota ūdenstilpe var veicināt putnu masveida pulcēšanos, līdz ar to ir nepieciešams papildus izvērtējums, proti, sadarbībā ar ornitologu ir nepieciešams paredzēt pasākumus putnu sugu atbaidīšanai no derīgo izrakteņu ieguves laikā izveidotās ūdenstilpes.

Saskaņā ar LVĢMC Zemes dzīļu informācijas sistēmā pieejamo informāciju derīgo izrakteņu atradne “Sēnītes 2025” atrodas teritorijā, kurā tiek veikta derīgo izrakteņu ieguve citās atradnēs (skat. 3. att. un 1. tab.). Vērtējot un summējot atradņu platības, kuras atrodas paredzētās darbības tuvumā, secināms, ka kopējā atradņu platība ir 22,82 ha (atradnes “Sēnītes 2025”, “Sēnītes”, “Bērzlapes” un “Dāles-1”).

**

**4**

**3**

**2**

**1**

3. attēls. Atradnes “Sēnītes 2025” apkārtnē esošās derīgo izrakteņu vietas.

*1. tabula.*  *Informācija par atradnes “Sēnītes 2025” apkārtnē esošajām atradnēm.*

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Atradne | Platība  (ha) | Limits | Atļaujas/  licences derīguma termiņš | Smilts, tūkst.m3 | Atlikušie krājumi no limita | TN/ISI/IVN |
| 1. | “Sēnītes 2025”  SIA “CHAROEN” | 6,13 | 06.05.2025.-05.05.2050. | - | 535,00 | 535,00 |  |
| 2. | “Sēnītes”  SIA “CHAROEN” | 4,95 | 08.11.2024.-07.11.2049. | 26.02.2025.-07.11.2049. | 430,93 | 430,93 | ISI/TN |
| 3. | “Bērzlapes”  SIA “CHAROEN” | 4,99 | 12.10.2021.-31.08.2046. | 31.01.2022.-31.08.2046. | 487,46 | 304,95 | TN |
| 4. | “Dāles -1” SIA “NG ĪPAŠUMI” | 6,75 | 26.05.2025.-01.07.2035. | - | 708,5 | 708,5 | Tiek veikts ISI |

Tomēr jāņem vērā, ka paredzētā darbība atradnē “Sēnītes” tiks uzsākta tikai pēc atradnes “Bērzlapes” izstrādes pabeigšanas, tāpēc var pieņemt ka nozīmīga daļa ietekmju, kas šobrīd rodas veicot ieguves darbus atradnē “Bērzlapes” beigsies un līdzīgā apmērā uzsāksies atradnē “Sēnītes”. Atbilstoši iesniegumam sākotnēji paredzēts veikt ieguvi paralēli atradnē “Sēnītes 2025” un blakus esošajā SIA “CHAROEN” atradnē “Sēnītes” (ar vienu tehnikas vienības “komplektu” (ekskavatoru, frontālo iekrāvēju un zemessūcēju)), kopējam ieguves apjomam sasniedzot līdz   
120 000 m3/gadā, pēc smilts izstrādes atradnē “Sēnītes” paredzēto apjomu turpinot iegūtu vienā atradnē – “Sēnītes 2025”. Atbilstoši 10.01.2025. ietekmes sākotnējam izvērtējumam   
Nr. AP25SI0010 atradnē “Sēnītes” paredzēts iegūt līdz 80 000 m3/gadā. No minētā izriet, ka, paralēli izstrādājot Atradni un atradni “Sēnītes”, derīgo izrakteņu ieguves apjoms no Atradnes nepārsniegs 40 000 m3/gadā, attiecīgi derīgo izrakteņu ieguves Atradnes tuvākajā apkārtnē palielināsies par 40 000 m3/gadā. Savukārt derīgo izrakteņu ieguvei atradnē “Dāles-1” pašlaik notiek ietekmes sākotnējā izvērtējuma process, līdz ar to summārās ietekmes ar to tiks vērtētas minētās atradnes ietekmes sākotnējā procesa ietvaros.

Tādējādi, vērtējot pēc kopējās platības apkārtnē, derīgo izrakteņu ieguve nepārsniegs likuma “Par ietekmes uz vidi novērtējumu” 1. pielikuma 25. punktā noteikto robežvērtību 25 ha.

Saskaņā ar iesniegumu piekļuve Atradnei ir paredzēta pa esošu ceļu caur nekustamo īpašumu “Grēnes” (kadastra apzīmējums 80800030037), kas savienos ieguves vietu ar pašvaldības autoceļu. Izvērtējot aktuālos ortofoto satelītattēlus, Dienests ir konstatējis, ka zemes vienībās ar kadastra apzīmējumu 80800030037 un 80800030824 nav izbūvēts ceļš, kā arī atbilstoši kadastrs.lv tajos nav reģistrēta zeme zem ceļiem. Papildus Būvniecības informācijas sistēmā abās zemes vienībās nav aktīvu būvniecības lietu. Ņemot vērā minēto, Dienests secina, ka paredzētās darbības īstenošanai nepieciešama jauna ceļa izbūve. Atbilstoši MK 27.01.2015. noteikumu Nr. 30 “Kārtība, kādā Valsts vides dienests izdod tehniskos noteikumus paredzētajai darbībai” 2. punkta un pielikuma 8. punkta 8.8. apakšpunktam jauna ceļa būvniecībai nepieciešami Dienesta izsniegtie tehniskie noteikumi. Ņemot vērā minēto, jauna ceļa ierīkošana tiek vērtēta paredzētās darbības ietvaros.

*Pievedceļš ierīkojams ar atbilstošu nestspēju derīgo izrakteņu transportēšanai, kas izbūvēts atbilstoši normatīvajiem aktiem par būvniecību, ievērojot vides aizsardzības prasības*. *Vēršam uzmanību, ka būvniecībā un labiekārtošanā drīkst izmantot derīgos izrakteņus, kas iegūti no atradnēm, kuru īpašnieks ir saņēmis bieži sastopamo derīgo izrakteņu ieguves atļauju vai zemes dzīļu izmantošanas licenci, kā arī dabas resursus, kas iegūti un realizēti saskaņā ar Dabas resursu nodokļa likuma prasībām. Būvniecības laikā radušos atkritumus jāapsaimnieko un jānodod atkritumu apsaimniekotājam, kuram ir spēkā esoša Dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā. Būvniecības laikā ir aizliegta dažādu atkritumu, tai skaitā bīstamo un sadzīves atkritumu, sajaukšana. Nenozīmīgus naftas produktu noplūdes no būvdarbos iesaistītās tehnikas (ja tādas radīsies) jāsavāc ar absorbējoša materiāla palīdzību, kas jāuzglabā būvdarbu norises vietā.*

Saskaņā ar Dabas aizsardzības pārvaldes dabas datu pārvaldības sistēmā “OZOLS”[[2]](#footnote-2) pieejamo informāciju, Paredzētās darbības Norises vieta neatrodas īpaši aizsargājamā dabas teritorijā, tajā nav reģistrēti dabas pieminekļi, īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi. Vienlaikus īpašumā “Grēnes”, kur paredzēts transportēšanas pievedceļš, reģistrētas aizsargājamo sugu brūnās čakstes *Lanius collurio* un griezes *Crex crex* atradnes.

Ietekmes sākotnējā izvērtējuma ietvaros Dienestā saņemta Dabas aizsardzības pārvaldes 11.07.2025. vēstule Nr. 3.27/4355/2025-N, kurā tā sniedz atzinumu, ka paredzētā darbība ir iespējama un nav paredzama būtiska negatīva ietekme uz īpaši aizsargājamo putnu sugām, ja tiks ievērots nosacījums – apauguma novākšanu un teritorijas sagatavošanas zemes darbus veikt ārpus šo putnu ligzdošanas sezonas, kas ilgst no 1. aprīļa līdz 30. jūlijam. Papildus saņemt sertificēta eksperta atzinumu nav nepieciešams.

*Attiecīgs nosacījums izvirzāms tehniskajos noteikumos un iestrādājams derīgo izrakteņu ieguves projektā*.

Saskaņā ar iesniegumu, atsaucoties uz veikto ģeoloģiskās izpētes pārskatu, ieguves darbu radītās ūdens līmeņa izmaiņas būs īslaicīgas un ievērojami mazākas par dabīgām sezonālām pazemes ūdeņu līmeņu svārstībām. Atradnei blakus esošo atradni “Sēnītes” paredzēts aizbērt ar dabas resursiem, savukārt atradni “Bērzlapes” paredzēts rekultivēt par ūdenstilpi.

*Ņemot vērā, ka Atradnes teritorijai tuvākā viensēta atrodas 250 m attālumā, derīgo izrakteņu ieguves projektā jāparedz pasākumi, kas tiks īstenoti, ja tuvākajās mājsaimniecības ūdensapgādes avotā pazemināsies gruntsūdens līmenis vai pasliktināsies tā kvalitāte*.

Atbilstoši VSIA “Zemkopības ministrijas nekustamie īpašumi” (turpmāk – ZMNĪ) Meliorācijas kadastra informācijas sistēmas[[3]](#footnote-3) paredzētās darbības Norises vieta ir meliorēta, Atradne robežojas ar koplietošanas ūdensnotekām, meliorācijas kadastra kodi 384242:K:19, 384242:K:10, 384242:K:2, kā arī ar kontūrgrāvi, meliorācijas kadastra kods 384242:34. Ietekmes sākotnējā izvērtējuma ietvaros Dienestā 19.05.2025. ir saņemta ZMNĪ vēstule Nr. Z-1-9.3/754, kurā norādīts, ka ZMNĪ nav izsniegusi tehniskos noteikumus derīgo izrakteņu ieguvei Atradnē un vienlaikus vērš uzmanību par nepieciešamību *Pirms derīgo izrakteņu atradnes izveidošanas sertificētam meliorācijas speciālistam veikt meliorācijas sistēmu inventarizāciju, izvērtējot drenāžas darbību un nosakot nepieciešamos meliorācijas sistēmas pārbūves darbus vai attiecīgo meliorācijas sistēmu izņemšanu no meliorācijas kadastra informācijas sistēmas*. Saskaņā ar Meliorācijas likuma 4. pantu ZMNĪ tehniskie noteikumi jāsaņem šādām darbībām meliorētajās zemēs un ekspluatācijas aizsargjoslās ap meliorācijas būvēm un ierīcēm: 1) būvju un inženierkomunikāciju būvniecībai, pārvietošanai un pārbūvei; 2) derīgo izrakteņu ieguvei; 3) meža ieaudzēšanai; 4) kokaugu stādījumu ieaudzēšanai lauksaimniecībā izmantojamā meliorētajā zemē; 5) citām darbībām vietās, kur tas var traucēt meliorācijas sistēmas darbības režīmu. *Ņemot vērā iepriekš minēto, Dienests norāda, ka paredzētajai darbībai atbilstoši ZMNĪ 19.05.2025. vēstulē Nr. Z-1-9.3/754 norādītajam veicama meliorācijas sistēmu inventarizācija un atbilstoši Meliorācijas likuma 4. panta pirmās daļas 2) un 5) punktam jāsaņem ZMNĪ tehniskie noteikumi. Vienlaikus norādām, ka derīgo izrakteņu ieguves projekts jāizstrādā atbilstoši saņemto tehnisko noteikumu nosacījumiem.*

Saskaņā ar informāciju dažādās drošības datu lapās dīzeļdegviela ir uzliesmojošs šķidrums, kurš ir kaitīgs cilvēkiem, kā arī ir toksisks ūdens organismiem ar ilgstošām sekām. Līdz ar to avāriju situācijās ir iespējams gan augsnes, gan pazemes ūdeņu piesārņojums ar naftas produktiem. Tāpat no darbos izmantotās ieguves tehnikas var rasties bīstamie atkritumi (izmantotais absorbents, slaucīšanas lupatas). Derīgo izrakteņu ieguves darbos tiks izmantota tehnika, no kuras ir iespējama degvielas un smēreļļu noplūde avāriju situācijā. Avārijas situācijām objektā tiks nodrošināti absorbenta materiāli. Šādā veidā avāriju risks tiks samazināts līdz minimumam, un ir novēršams, laicīgi veicot transporta apskati un apkopi, bet lielu naftas produktu noplūžu rezultātā var veikt attiecīgos teritorijas sanācijas pasākumus, izrokot un aizvedot piesārņoto grunti. Bet jāņem vērā, ka šādu avāriju iespējamība ir niecīga.

Derīgo izrakteņu ieguves darbi nebūs tieši saistīti arī ar atkritumu rašanos. Nelielos daudzumos radītie sadzīves atkritumi, koksnes atkritumi vai bīstamie atkritumi, kuru rašanās ir mazticama, tiks savākti un nodoti atkritumu apsaimniekotājam, kam ir saņemta attiecīgā atkritumu apsaimniekošanas atļauja. Darbinieku vajadzībām ieguves laukumā tiks novietota pagaidu pārvietojamā biotualete un iespējams atkritumu konteiners. Ieguves process būs saistīts ar sadzīves atkritumu rašanos, kā arī sadzīves notekūdeņu radīšanu. Dzeramā ūdens ieguve nav paredzēta. Darbinieku dzeramo ūdeni vai iegādāties fasētā veidā (piemēram, pudelēs). Kopējā ietekme derīgo izrakteņu ieguves procesā būs īslaicīga, pārejoša un novēršama.

Saskaņā ar Latvijas ainavu atlantā [[4]](#footnote-4) ainavekoloģisko novērtējumu Atradne atrodas ainavu areālā “Misas ieleja ainava”, kuras tips ir purvu ainava, kam raksturīga purvaine, mežaine, kūdras ieg., apbūve. Vienlaikus daļa Atradne atrodas ainavu areālā “Misas ielejas ainava”, kuras tips ir upju ainava, kam raksturīga ieleja, pļavas. Kaut arī derīgo izrakteņu ieguves laikā tiks rada ietekmi uz ainavas vizuālo struktūru, gar Atradnes perimetru tiks izvietotas segkārtas krautnes, kas aizsegs skatu uz ieguves teritoriju. Ar Atradnes rekultivāciju teritorija tiks sakārtota, izveidotajai ūdenstilpei iekļaujoties apkārtējā ainavā.

Paredzētās darbības vietā ekstremālu meteoroloģisko apstākļu dēļ, vētras gadījumā, plūdu, miglas, ugunsgrēku un citu dabas katastrofu rezultātā var tikt negatīvi ietekmēta gan vide, gan iedzīvotāji, tomēr tas ir iespējams jebkurā teritorijā valstī.

Atbilstoši Valsts zemes dienesta kadastra informācijas sistēmas[[5]](#footnote-5) datiem īpašuma Sēnītes” īpašniece ir sabiedrība ar ierobežotu atbildību (turpmāk – SIA) “DŪCES”, kas 24.07.2024. pilnvarojusi (pilnvara Nr. P/66/24/002) SIA “CHAROEN” sagatavot, parakstīt, pieprasīt un saņemt valsts un pašvaldību institūcijās visus nepieciešamos dokumentus uz SIA “CHAROEN” vārda, kas saistīti ar zemes dzīļu izmantošanu (t.sk. derīgo izrakteņu ieguvi) attiecībā uz nekustamo īpašumu “Sēnītes”, Olaines pagastā, Olaines novadā (kadastra Nr.80800030520) (pilnvara derīga līdz 31.12.2049.).

Atbilstoši Civillikuma 2289. pantam *Ar pilnvarojuma līgumu viena puse (pilnvarnieks, uzdevuma ņēmējs) uzņemas izpildīt otrai (pilnvaras devējam, pilnvarotājam, uzdevuma devējam) - zināmu uzdevumu, bet pilnvaras devējs apņemas pilnvarnieka rīcību atzīt sev par saistošu*. Savukārt 2304. pantā noteikts, ka *Pilnvarnieks nedrīkst gūt no lietas peļņu sev pašam, bet viņam viss, ko viņš ar pilnvarojumu ieņēmis vai dabūjis, izņemot tikai to, ko pilnvarotājs no tā viņam piešķīris, kā arī visas uz uzdevuma pamata iegūtās lietas, tiesības un prasības, jāatdod pilnvarotājam, neizņemot arī to, ko viņš aiz maldības vai pārkāpjot pilnvarojumu saņēmis vairāk nekā pienācies. Pilnvarniekam jāatdod savam pilnvarotājam arī saņemtā vai saņemamā peļņa, augļi un procenti, kā arī viss, kas viņam bijis uzticēts uzdevuma izpildīšanai*. No minētā izriet, ka pilnvarotājs nav tiesīgs izsniegt pilnvaru, kas dotu pilnvarniekam tiesības gūt sev peļņu (piemēram, derīgo izrakteņu ieguvi).

Iesniedzēja papildus ir pievienojusi pirkuma līguma Nr. L/66/25/001-PL kopiju, kas 10.01.2025. noslēgts starp SIA “DŪCES” un SIA “CHAROEN”, par SIA “DŪCES” īpašumā esošo nekustamo īpašumu “Sēnītes” un “Grēnes” pārdošanu SIA “CHAROEN”. Saskaņā ar minētā līguma 6.15. apakšpunktu *Pircēja īpašumtiesības uz Nekustamo īpašumu ir nodibinātas ar Pircēja īpašumtiesību uz Nekustamo īpašumu nostiprināšanu zemesgrāmatā*. Ņemot vērā informāciju no zemesgrāmatas (dati skatīti 08.07.2025.) nekustamo īpašumu “Sēnītes” un “Grēnes” īpašniece ir SIA “DŪCES”.

Ņemot vērā augstāk minēto, tehnisko noteikumu sagatavošana derīgo izrakteņu ieguvei Atradnē un pievedceļa ierīkošanai īpašumos “Sēnītes” un “Grēnes” var būt iespējama pēc atbilstošu zemes īpašuma tiesību vai lietošanas tiesību dokumentu saņemšanas.

**Secinājumi:**

1. Veicot ietekmes sākotnējo izvērtējumu, Valsts vides dienests ir konstatējis, ka paredzētā darbība neatbilst likuma “Par ietekmes uz vidi novērtējumu” 4. panta un 1. pielikumā noteiktajām darbībām, kurām piemērojams ietekmes uz vidi novērtējums.
2. Derīgo izrakteņu ieguve un ar šo darbību saistītā ietekme uz vidi atbilstoši likuma “Par ietekmes uz vidi novērtējumu” 11. panta kritērijiem netiek klasificēta tik nozīmīga vai kompleksa, lai būtu nepieciešams piemērot ietekmes uz vidi novērtējuma procedūru, tā kā tā ir vērtējama tikai kā nozīmīga lokālā mērogā, nav saistīta ar būtisku piesārņojuma risku un to nevar uzskatīt par tādu, kas var radīt negatīvu ietekmi uz apkārtējo iedzīvotāju dzīves kvalitāti, drošību un veselību. Ar atradnes rekultivāciju beigsies arī ietekmju darbība. Rekultivācijas laikā teritorijā tiks sakārtota un turpmāk lietderīgi izmantota.
3. Paredzētās darbības realizācija neradīs summāri būtiski negatīvu ietekmi ar citām blakus esošajām derīgo izrakteņu ieguves vietām, iespējamās ietekmes ir zināmas un pārvaldāmas ar nosacījumiem tehniskajos noteikumos un ieguves atļaujās.
4. Saskaņā ar Dabas aizsardzības pārvaldes dabas datu pārvaldības sistēmā “OZOLS” pieejamo informāciju, paredzētās darbības Norises vieta neatrodas īpaši aizsargājamā dabas teritorijā un tajā nav reģistrēti dabas pieminekļi, īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi. Pievedceļa būvniecības vietā īpašumā “Grēnes” atrodas reģistrētas aizsargājamo sugu brūnās čakstes *Lanius collurio* un griezes *Crex crex* atradnes, līdz ar to apauguma novākšanu un teritorijas sagatavošanas zemes darbus veikt ārpus šo putnu ligzdošanas sezonas, kas ilgst no 1. aprīļa līdz 30. jūlijam.
5. Pievedceļš ierīkojams ar atbilstošu nestspēju derīgo izrakteņu transportēšanai, kas izbūvēts atbilstoši normatīvajiem aktiem par būvniecību, ievērojot vides aizsardzības prasības.
6. Atbilstoši Teritorijas plānojuma TIAN 352. punktu derīgo izrakteņu ieguve ir noteikta kā viens no *Rūpnieciskas apbūves teritorijas (R1)* galvenajiem izmantošanas veidiem.
7. Ietekmes uz vidi novērtējuma nepieciešamība neizriet arī no lietderības un samērīguma apsvērumiem, jo iespējamās nelabvēlīgās ietekmes ir identificējamas un pārvaldāmas, un to novēršanai vai mazināšanai ir iespējams noteikt un tehniskajos noteikumos iestrādāt atbilstīgus pasākumus.

##### Izvērtētā dokumentācija:

1. 14.05.2025. reģistrētais iesniegums un 10.06.2025. papildinformācija ietekmes sākotnējā izvērtējums veikšanai;
2. Valsts zemes dienesta kadastra informācijas sistēmas dati: <https://www.kadastrs.lv/#result> (dati skatīti 25.06.2025.);
3. Dabas aizsardzības pārvaldes dabas datu pārvaldības sistēmas “Ozols” informācija: <https://ozols.gov.lv/ozols/> (dati skatīti 25.06.2025.);
4. Latvijas ģeotelpiskās informācijas aģentūras Karšu pārlūks: <https://kartes.lgia.gov.lv/karte/> (dati skatīti 25.06.2025.);
5. *Google Earth* *Pro* karšu slāņi.
6. **Sabiedrības informēšana:**

Valsts vides dienests par pieteikto darbību ir informējis Olaines novada pašvaldību un biedrību “Vides aizsardzības klubs”, 16.05.2025. nosūtot vēstuli Nr. 11.4/AP/4417/2025 ar informatīvo paziņojumu. Informatīvais paziņojums tika publicēts arī Valsts vides dienesta tīmekļa vietnē. Sabiedrības atsauksmes vai priekšlikumi par pieteikto darbību nav saņemti.

1. **Administratīvā procesa dalībnieku viedokļi:**

Iesniedzēja viedoklis iekļauts iesniegumā ietekmes sākotnējam izvērtējumam.

Ietekmes sākotnējā izvērtējuma ietvaros Dienestā 19.05.2025. ir saņemta ZMNĪ vēstule   
Nr. Z-1-9.3/754:

*Valsts SIA ,,Zemkopības ministrijas nekustamie īpašumi” Zemgales reģiona meliorācijas nodaļa (turpmāk – Nodaļa) ir saņēmusi un izskatījusi Jūsu 16.05.2025. iesniegumu par derīgo izrakteņu ieguvi smilts atradnē "Sēnītes 2025**", kas atrodas nekustamajā īpašumā "Sēnītes", zemes vienībā ar kadastra apzīmējumu 80800030824, Grēnēs, Olaines pagastā, Olaines novadā.*

*Informējam, ka Nodaļa nav izsniegusi tehniskos noteikumus derīgo izrakteņu ieguvei smilts atradnē "Sēnītes 2025", Grēnēs, Olaines pagastā, Olaines novadā.*

*Pēc Meliorācijas kadastra informācijas sistēmas datiem plānotā derīgo izrakteņu ieguves vieta atrodas meliorācijas objekta "Tīreļu ferma", 1982.gads, arhīva šifrs 1215, teritorijā. Atradne robežojas ar koplietošanas ūdensnotekām, meliorācijas kadastra kodi 384242:K:19, 384242:K:10, 384242:K:2, kā arī ar kontūrgrāvi, meliorācijas kadastra kods 384242:34. Koplietošanas ūdensnotekām ārpus apdzīvotām vietām ir noteiktas ekspluatācijas aizsargjoslas lauksaimniecībā izmantojamās zemēs ‑ ūdensnotekas abās pusēs 10 m attālumā no ūdensnotekas krotes, bet meža zemēs ‑ atbērtnes pusē (atkarībā no atbērtnes platuma) 8 ‑ 10 m attālumā no ūdensnotekas krotes. Aizsargjoslas ap meliorācijas būvēm un ierīcēm apbūves zonās un apdzīvotās vietās noteiktas teritoriju plānojumos un pašvaldību saistošajos noteikumos. Atradnē atrodas arī segtie drenāžas tīkli – drenas, drenu kolektori. Meliorācijas kadastra informācija ir atrodama interneta vietnē* [*https://www.melioracija.lv*](https://www.melioracija.lv)*.*

*Informējam, ka meliorācijas sistēmas uztur un ekspluatē zemes īpašnieks vai tiesiskais valdītājs atbilstoši normatīvo aktu prasībām. Nedrīkst veikt nekādas darbības, kuru dēļ tiktu kavēta liekā ūdens novadīšana no augstāk stāvošiem zemes īpašumiem. Nedrīkst veikt darbības ūdensnoteku ekspluatācijas aizsargjoslās, nedrīkst pasliktināt ūdensnoteku hidromelioratīvo stāvokli atradnē, atradnē piegulošajās platībās, kā arī aizliegta nenostādinātu ūdeņu novadīšana koplietošanas ūdensnotekās. Pirms derīgo izrakteņu atradnes izveidošanas sertificētam meliorācijas speciālistam veikt meliorācijas sistēmu inventarizāciju, izvērtējot drenāžas darbību un nosakot nepieciešamos meliorācijas sistēmas pārbūves darbus vai attiecīgo meliorācijas sistēmu izņemšanu no meliorācijas kadastra informācijas sistēmas.*

Dabas aizsardzības pārvalde 11.07.2025. vēstulē Nr. 3.27/4355/2025-N sniedz atzinumu, ka paredzētā darbība ir iespējama un nav paredzama būtiska negatīva ietekme uz īpaši aizsargājamo putnu sugām, ja tiks ievērots nosacījums – apauguma novākšanu un teritorijas sagatavošanas zemes darbus veikt ārpus šo putnu ligzdošanas sezonas, kas ilgst no 1. aprīļa līdz 30. jūlijam. Papildus saņemt sertificēta eksperta atzinumu nav nepieciešams *(skat. pielikumā)*.

Citu procesa dalībnieku viedokļi nav saņemti.

1. **Piemērotās tiesību normas un lēmuma pieņemšanas pamatojums:**
2. Administratīvā procesa likuma 5., 6., 7., 8., 9., 10., 13. un 14. pants, 55. panta 1. punkts, 65. panta trešā daļa un 66. panta pirmā daļa;
3. Likuma “Par ietekmes uz vidi novērtējumu” 3.2 panta pirmās daļas 1) un 4) punkts, 4., 8., 11., 12., 13. pants, 2. pielikuma 2. punkta 1) apakšpunkts;
4. Meliorācijas likuma 4. panta pirmā daļa;
5. Likuma “Par aviāciju” 41. panta 8. punkts;
6. MK 13.01.2015. noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību”;
7. MK 07.01.2014. noteikumi Nr. 16 “Trokšņa novērtēšanas un pārvaldības kārtība”;
8. MK 27.01.2015. noteikumu Nr. 30 “Kārtība, kādā Valsts vides dienests izdod tehniskos noteikumus paredzētajai darbībai” 18. punkts;
9. MK 23.04.002.  noteikumi Nr. 163 “Par trokšņa emisiju no iekārtām, kuras izmanto ārpus telpām”;
10. MK 21.08.2012. noteikumu Nr. 570 “Derīgo izrakteņu ieguves kārtība” (MK noteikumi   
    Nr. 570) 86.1 punkts.

**Lēmums:**

Nepiemērot ietekmes novērtējuma procedūru SIA “CHAROEN” ierosinātajai darbībai – derīgo izrakteņu ieguve smilts atradnē “Sēnītes 2025” 6,13 ha platībā, kas atrodas nekustamajā īpašumā “Sēnītes” ar kadastra Nr. 80800030520 (zemes vienība ar kadastra apzīmējumu 80800030824), Olaines pagastā, Olaines novadā un pievedceļa būvniecībai nekustamajā īpašumā “Sēnītes” un “Grēnes” ar kadastra Nr. 80800030037, Olaines pagastā, Olaines novadā.

*Šis starplēmums, ar kuru tiek atzīts, ka ietekmes novērtējums nav nepieciešams, nav atsevišķi pārsūdzams.*

Atļauju pārvaldes

Piesārņojuma un dabas resursu departamenta direktore I. Plociņa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Ozoliņa, 27892160

*inese.ozolina@vvd.gov.lv*

1. Apstiprināts ar Olaines novada domes 27.04.2022. lēmumu Nr. 6 (23.p.) “Par Olaines novada teritorijas plānojuma 2018. - 2030. gadam (4.1) redakcijas apstiprināšanu un saistošo noteikumu Nr. SN5/2022 “Olaines novada teritorijas plānojuma 2018.-2030. gadam teritorijas izmantošanas un apbūves noteikumi un grafiskā daļa” izdošanu. Aktuālā versija pieejama: <https://geolatvija.lv/geo/tapis?documents=open#document_24932> [↑](#footnote-ref-1)
2. <https://ozols.gov.lv/ozols/> (dati skatīti 25.06.2025.). [↑](#footnote-ref-2)
3. <https://www.melioracija.lv/?loc=497025;296302;12> (dati skatīti 25.06.2025.) [↑](#footnote-ref-3)
4. <https://experience.arcgis.com/experience/6c0b5c1cfaaa4bffb3c44b79158cd93c/page/Ainavekolo%C4%A3iskais-nov%C4%93rt%C4%93jums?views=Ainavu-are%C4%81li#data_s=id%3AdataSource_9-190c0dd000a-layer-30-190c5aa83a7-layer-106%3A44> (dati skatīti 25.06.2025.) [↑](#footnote-ref-4)
5. <https://www.kadastrs.lv/#result> (dati skatīti 25.06.2025.) [↑](#footnote-ref-5)